Nigerianske Udoh og Saleh Hassan er Vikings nye håp

Vikings etterlengtede prøvespillere fra Nigeria ankommer Stavanger i ettermiddag.

Publisert: Publisert: 7. januar 2016

HENTER NIGERIANERE: I ettermiddag er Gary Goodchild på plass på Sola når Vikings to prøvespillere fra Nigeria lander. Foto: PÅL CHRISTENSEN

Denne artikkelen er over fire år gammel

STAVANGER (Aftenbladet): Fem minutter før midnatt onsdag gikk Aniekpeno Udoh og Usman Saleh Hassan om bord i flyet i Nigerias hovedstad Abuja og fløy i natt til Frankfurt.

Herfra gikk turen videre til Oslo og endelig Oslo-Stavanger. De lander på Sola i ettermiddag, der Vikings speider Gary Goodchild ønsker dem velkommen.

Fredag har duoen sin første trening med Viking.

Aniekpeno Udoh er spiss og 19 år. Det er spilleren som ga Goodchild «wow-faktoren» under treningene og kampene han så i Nigeria.

Les også Omkranset av væpnede soldater leter Viking etter nye spillere i Nigeria

(krever innlogging)

— Det er ingen tvil om at dette er en sterk og god spiss, sier Goodchild til Aftenbladet.

- Samme nivå

Usman Saleh Hassan er 20 år og sentral midtbanespiller, men kan også benyttes som kant.

— Jeg så ham i begge posisjoner i Nigeria, sier Goodchild.

Og legger til:

— De to har samme nivå som Suleiman Abdullahi og Samuel Adegbenro som vi hentet i fjor.

Det er derfor liten tvil om at forventingene til Udoh og Saleh Hassan og er rimelig høye. Så gjenstår det å se om de leverer.

Les også «Vi bør glemme hele 2015. Viking anno 2016 blir et ganske annet lag.»

— Sterk som en okse

Aniekpeno Udoh omtales slik på en blogg som advokaten Øivind Henrik von Mehren i firmaet Visma har publisert.

Von Mehren har bred kunnskap om fotballspillere fra Vest-Afrika og omtaler de 50 største talentene fra Vest-Afrika. Han skriver følgende om Vikings prøvespiller:

Udoh er ikke et opplagt valg på denne listen over talenter, men jeg har en god følelse for denne angriperen, som ennå er tenåring. Han sluttet seg til Akwa United FC midt i 2014-sesongen, etter å ha bli oppdaget da han spilte amatørfotball.

Etter en rolig start på karrieren, hvor han fikk rykte på seg for å være ineffektiv, har han stadig forbedret seg og endte 2015-sesongen som klubbens toppscorer med ni mål på 37 kamper Udoh er en litt hengslete angriper, kjent for å være sterk som en okse og hardtarbeidende. Han kan bli en kvalitetsspiller, men er ennå uslipt.